钦定古今图书集成/明伦汇编/官常典/第788卷 > 任中正
## 钦定古今图书集成/明伦汇编/官常典/第788卷 > 任中正

按《宋史》本传：“中正，字庆之，曹州济阴人。父载，右拾遗。
中正，进士及第，为池州推官，历大理评事，通判邵州，
改大府寺丞、通判濮州。以翰林学士钱若水荐，迁秘
书省著作佐郎，通判大名府。转运使陈纬徙陕西，举
中正自代。太宗曰：‘朕自知之’。召为秘书丞、江南转运
副使。中正躯干颀长，帝择大笏，命内臣赍绯衣之长”
者赐之。至部，岁大稔，民出租赋平籴，皆盈羡。发运使
王子舆欲悉调饷京师，中正曰：“东南岁输五百馀万，
而江南所出过半。今岁有馀，或岁少歉，则数不登，患
及吾民矣。”乃止。擢监察御史、两浙转运使。民饥，中正
不俟诏，发官廪赈之。按晋州盛梁狱，论如法。迁殿中
侍御史、判二司凭由司。既而有与梁善者，密中之，出
为荆湖转运使。迁左司谏、直史馆、知梓州，擢枢密直
学士，代张咏知益州。在郡五载，遵咏条教，蜀人便之。
知审刑院，出知并州，迁给事中、权知开封府。大中祥
符九年，拜尚书工部侍郎。枢密副使马知节知密院，
改同知院事。明年，曹利用为枢密使，复为副使，再进
兵部侍郎、参知政事。仁宗在东宫时，以右丞兼宾客，
迁工部尚书。帝既即位，乃拜兵部尚书。中正素与丁
谓善，谓且贬，左右莫敢言者，中正独营救谓，降太子
宾客、知郓州。中正弟尚书兵部员外郎、判三司盐铁
勾院，中行、右正言、中师，皆坐贬。顷之，以母老徙曹州，
迁礼部尚书，卒。赠尚书右仆射，谥康懿。初，中正母入
谒禁中，与陈彭年、王曾、张知白妻同见真宗，命中正
母为班首，且赐坐。中正事亲孝，平居简素，而饮食极
丰美。